CELEX: C2004/300/69
Language: lt
Date: 2004-12-04 00:00:00
Title: Byla C-437/04 Europos Bendrijų Komisijos 2004 m. spalio 15 d. pareikštas ieškinys Belgijos Karalystei

4.12.2004   
            
            
               LT
            
            
               Europos Sąjungos oficialusis leidinys
            
            
               C 300/36
            
         Europos Bendrijų Komisijos 2004 m. spalio 15 d. pareikštas ieškinys Belgijos Karalystei
   (Byla C-437/04)
   (2004/C 300/69)
   2004 m. spalio 15 d. Europos Bendrijų Teisingumo Teisme buvo pareikštas Europos Bendrijų Komisijos, atstovaujamos J.-F. Pasquier, nurodžiusio adresą dokumentams įteikti Liuksemburge, ieškinys Belgijos Karalystei.
   Europos Bendrijų Komisija Teisingumo Teismo prašo:
   
               —
            
            
               pripažinti, kad nustatydama mokestį, pažeidžiantį Europos Bendrijų fiskalinį imunitetą, Belgijos Karalystė neįvykdė savo įsipareigojimų pagal Protokolo dėl Europos Bendrijų privilegijų ir imunitetų 3 straipsnį;
            
         
               —
            
            
               priteisti iš Belgijos Karalystės bylinėjimosi išlaidas.
            
         Teisiniai pagrindai ir pagrindiniai argumentai
   1992 m. liepos 23 d. Ordonnance régionale tam tikrus Région de Bruxelles-Capitale teritorijoje esančius pastatus užimančių asmenų ir jų savininkų mokėtino regioninio mokesčio nustatymas pažeidžia Bendrijų fiskalinį imunitetą, numatytą 1964 m. balandžio 8 d. Protokolo dėl Europos Bendrijų privilegijų ir imunitetų 3 straipsnyje. Lyginant su ankstesniu reglamentavimu, minėtas Ordonnance pastatus užimančių asmenų mokėtiną mokestį papildė nauju mokesčiu, kurį savininkai privalą sumokėti tuo atveju, jei pastato, naudojamo komercinei paskirčiai, plotas yra didesnis nei nustatyta. Kaip matyti iš 1992 m. liepos 23 d. Ordonnance parengiamųjų dokumentų, šis savininkų mokėtinas mokestis iš tiesų yra teisinis mechanizmas, kuriuo siekiama išvengti fiskalinio imuniteto, kuriuo naudojasi tam tikri pastatus užimantys asmenys ir institucijos. Iš tiesų, ekonominė mokesčio našta tenka šiems asmenims, tarp jų ir Bendrijoms, dėl į nuomos sutartį įrašytų sutartinių sąlygų, pagal kurias jie moka visus mokesčius ir rinkliavas, kuriais apmokestinamas pastatas, išskyrus tuos atvejus, jei nuo jų atleidžiamas nuomotojas, arba dėl jo daromos įtakos nuomos kainai. Pagal Teisingumo Teismo praktiką, kiekviena teisinė nuostata, kurioje nors tiesiogiai nenumatoma, kad Bendrijos yra mokesčio mokėtojas, tačiau kurios aiškus tikslas ir pasekmė, nors ir netiesiogiai, yra mokesčio naštos perkėlimas Bendrijoms, pažeidžia imuniteto principą.